2002D0739 — FI — 03.07.2007 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION PÄÄTÖS, tehty 3 päivänä syyskuuta 2002, tarkistetuista ekologisista arviointiperusteista yhteisön ympäristömerkin myöntämiseksi sisämaaleille ja -lakoille ja päätöksen 1999/10/EY muuttamisesta (tiedoksiannettu numerolla K(2002) 3202) (ETA:n kannalta merkityksellinen teksti) (2002/739/EY) (EYV L 236, 4.9.2002, p.4)

Muutettu:









▼B

KOMISSION PÄÄTÖS,

tehty 3 päivänä syyskuuta 2002,

tarkistetuista ekologisista arviointiperusteista yhteisön ympäristömerkin myöntämiseksi sisämaaleille ja -lakoille ja päätöksen 1999/10/EY muuttamisesta

(tiedoksiannettu numerolla K(2002) 3202)

(ETA:n kannalta merkityksellinen teksti)

(2002/739/EY)







EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000 ( 1 ) ja erityisesti sen 6 artiklan 1 kohdan toisen alakohdan, sekä katsoo seuraavaa: (1) Asetuksen (EY) N:o 1980/2000 mukaan ympäristömerkki voidaan myöntää tuotteelle, jolla on ominaisuuksia, joiden ansiosta se voi vaikuttaa merkittävästi keskeisten ympäristönäkökohtien parantamiseen. (2) Asetuksessa (EY) N:o 1980/2000 säädetään, että erityiset ympäristömerkin myöntämisperusteet vahvistetaan tuoteryhmittäin. (3) Lisäksi siinä säädetään, että ympäristömerkin myöntämisperusteet ja niihin liittyvät arviointi- ja todentamisvaatimukset tarkistetaan hyvissä ajoin ennen kullekin tuoteryhmälle vahvistetun myöntämisperusteiden voimassaoloajan päättymistä. Tämän perusteella tehdään ehdotus niiden voimassaoloajan jatkamisesta, kumoamisesta tai tarkistamisesta. (4) On syytä tarkistaa ekologisista arviointiperusteista yhteisön ympäristömerkin myöntämiseksi maaleille ja lakoille 18 päivänä joulukuuta 1998 tehdyllä komission päätöksellä 1999/10/EY ( 2 ) vahvistettuja ekologisia arviointiperusteita markkinoilla tapahtuneen kehityksen huomioonottamiseksi. Samalla olisi muutettava kyseisen päätöksen voimassaoloaikaa, jota on jatkettu päätöksellä 2001/608/EY ( 3 ), sekä tuoteryhmän määritelmää. (5) Olisi tehtävä uusi komission päätös tämän tuoteryhmän erityisistä ekologisista arviointiperusteista, jotka ovat voimassa viiden vuoden ajan. (6) On tarkoituksenmukaista, että tällä päätöksellä vahvistetut uudet arviointiperusteet sekä päätöksellä 1999/10/EY vahvistetut arviointiperusteet ovat voimassa rinnakkain enintään 12 kuukauden ajan, jotta yrityksillä, joiden tuotteille on myönnetty ympäristömerkki tai jotka ovat hakeneet ympäristömerkkiä ennen tämä päätöksen soveltamisajankohtaa, olisi riittävästi aikaa mukauttaa nämä tuotteet uusien arviointiperusteiden mukaisiksi. (7) Tässä päätöksessä säädetyt toimenpiteet perustuvat asetuksen (EY) N:o 1980/2000 13 artiklalla perustetun Euroopan unionin ympäristömerkintälautakunnan laatimaan myöntämisperusteita koskevaan ehdotukseen. (8) Tässä päätöksessä säädetyt toimenpiteet ovat asetuksen (EY) N:o 1980/2000 17 artiklalla perustetun komitean lausunnon mukaiset, sekä katsoo seuraavaa: ON TEHNYT TÄMÄN PÄÄTÖKSEN:







1 artikla

Saadakseen asetuksen (EY) N:o 1980/2000 mukaisen yhteisön ympäristömerkin maalien ja lakkojen on kuuluttava 2 artiklassa määriteltyyn tuoteryhmään ”sisämaalit ja -lakat” ja täytettävä tämän päätöksen liitteessä esitetyt ekologiset arviointiperusteet.

2 artikla

1. Tuoteryhmään ”sisämaalit ja -lakat” kuuluvat 2 kohdan mukaiset koti- ja ammattikäyttöön tarkoitetut sisustusmaalit ja -lakat, petsit ja niihin liittyvät tuotteet, jotka on pääasiassa kehitetty sisäkäyttöön ja joita markkinoidaan sellaisina.

Tuoteryhmään kuuluvat muun muassa lattiapinnoitteet ja -maalit; tuotteet, jotka jakelija on pyynnöstä sävyttänyt koti- tai ammattikäyttöön; nestemäiset tai pastamaiset sisustusmaalit, jotka valmistaja on voinut esikäsitellä, sävyttää tai valmistella täyttämään kuluttajan tarpeet, mukaan luettuina tällaisten tuotejärjestelmien pohjamaalit (ja välimaalit).

2. ”Maalilla” tarkoitetaan nestemäisessä, pastamaisessa tai jauhemaisessa muodossa olevaa sävytettyä pinnoitemateriaalia, joka alustalle levittämisen jälkeen muodostaa peittävän kalvon, jolla on suojaavia, sisustuksellisia tai erityisiä teknisiä ominaisuuksia.

”Lakalla” tarkoitetaan kirkasta pinnoitemateriaalia, joka alustalle levittämisen jälkeen muodostaa kiinteän läpikuultavan kalvon, jolla on suojaavia, sisustuksellisia tai erityisiä teknisiä ominaisuuksia.

Levittämisen jälkeen maali tai lakka kuivuu kiinteäksi pinnoitteeksi, joka tarttuu alustaansa ja suojaa sitä.

Sisustusmaalit ja -lakat ovat maaleja ja lakkoja, joita käytetään rakennuksiin ja niiden sisustukseen ja kalusteisiin somistamis- ja suojaamistarkoituksissa. Niitä käytetään paikan päällä. Vaikka niitä käytetään pääasiassa sisustamiseen, niillä on myös suojaava tehtävä.

Petsit ovat pinnoitteita, jotka muodostavat läpikuultavan tai puoliksi läpikuultavan kalvon ja joita käytetään puun somistamiseen ja suojaamiseen sään vaikutuksilta, mikä helpottaa puuosien ylläpitoa.

3. Tuoteryhmään eivät kuulu seuraavat tuotteet:

a) ruosteenestopinnoitteet;

b) anti-fouling-pinnoitteet;

c) puunsuojausaineet;

d) erityiseen teollisuus- ja ammattikäyttöön tarkoitetut pinnoitteet, mukaan luettuina kestopinnoitteet ja kaksikomponenttituotteet;

e) erikoistuotteet, mukaan luettuina eristävät tuotteet sekä pitkäaikaista suojaa antavat erikoispohjamaalit;

f) julkisivupinnoitteet;

g) kaikki tuotteet, jotka on kehitetty pääasiassa ulkokäyttöön ja joita markkinoidaan sellaisina.

3 artikla

Hallinnollisia tarkoituksia varten tuoteryhmälle ”sisämaalit ja -lakat” annetaan tunnusnumero ”007”.

4 artikla

Korvataan päätöksen 1999/10/EY 3 artikla seuraavasti:

”3 artikla

Tuoteryhmän määritelmä ja tuoteryhmää koskevat erityiset ekologiset arviointiperusteet ovat voimassa 31 päivään elokuuta 2003.”

▼M1

5 artikla

Tuoteryhmän ”sisämaalit ja -lakat” ekologiset arviointiperusteet ja niihin liittyvät arviointi- ja todentamisvaatimukset ovat voimassa 28 päivään helmikuuta 2009 saakka.

▼B

6 artikla

Tämä päätös on osoitettu kaikille jäsenvaltioille.









LIITE

YLEISET PERIAATTEET

Arviointiperusteiden tavoitteet

Näiden perusteiden avulla pyritään erityisesti:

— edistämään tuotteiden tehokasta käyttöä ja jätteen määrän minimointia,

— vähentämään ympäristö- ja muita riskejä (kuten alailmakehän otsonia) rajoittamalla liuotinpäästöjä,

— vähentämään myrkyllisten tai muuten saastuttavien aineiden päästöjä vesistöihin.

Vaatimukset on asetettu tasolle, joka suosii ympäristömerkin myöntämistä sisämaaleille ja -lakoille, joiden ympäristövaikutukset ovat tavanomaista vähäisemmät.

Arviointi- ja todentamisvaatimukset

Erityiset arviointi- ja todentamisvaatimukset on esitetty kunkin arviointiperusteen yhteydessä.

Kun hakijan edellytetään esittävän vakuutuksia, asiakirjoja, analyysejä, testausselosteita tai muita todisteita arviointiperusteiden noudattamisesta, nämä voivat olla peräisin hakijalta ja/tai tämän tavarantoimittajilta ja/tai näiden tavarantoimittajilta jne. aina tarpeen mukaan.

Tarvittaessa voidaan käyttää muita kuin kullekin vaatimukselle ilmoitettuja testimenetelmiä, jos hakemusten arvioinnista vastaava toimivaltainen elin hyväksyy niiden vastaavuuden.

Toimivaltaiset elimet voivat tarvittaessa pyytää esittämään todentamista tukevia asiakirjoja ja toteuttaa riippumattomia tarkastuksia.

Hakemusten arvioinnissa ja arviointiperusteiden noudattamisen tarkastuksessa toimivaltaisten elinten suositellaan ottavan huomioon tunnustettujen ympäristönhallintojärjestelmien kuten EU:n ympäristöasioiden hallinta- ja auditointijärjestelmän EMASin tai EN ISO 14001 -standardin noudattamisen (huomautus: näiden hallintojärjestelmien soveltaminen ei ole pakollista).

ARVIOINTIPERUSTEET

1. Valkoiset pigmentit

a) Valkoisten pigmenttien määrä (valkoiset epäorgaaniset pigmentit, joiden valontaitekerroin on suurempi kuin 1,8): Kuivassa maalikalvossa saa olla valkoista pigmenttiä enintään 38 g/m2, kun peittokyky on 98 %. Tätä vaatimusta ei sovelleta lakkoihin ja petseihin. Arviointi ja todentaminen: Hakijan on joko annettava vakuutus siitä, ettei valkoisia pigmenttejä ole käytetty, tai ilmoitettava valkoisten pigmenttien määrä ja maalin riittoisuus (arviointiperusteen 6a vaatimusten mukaisesti) sekä esitettävä yksityiskohtaiset laskelmat, joista käy ilmi tämän arviointiperusteen noudattaminen.

b) Titaanidioksidi: Mahdollisesti käytettyjen titaanidioksidipigmenttien valmistuksesta syntyvät päästöt eivät saa ylittää seuraavia arvoja: — SOx-päästöt (SO2:na ilmaistuina): 300 mg/m2 kuivaa maalikalvoa kohti laskettuna (peittokyky 98 %), — sulfaattipäästöt: 20 g/m2 kuivaa maalikalvoa kohti laskettuna (peittokyky 98 %), — klooripäästöt: 5 g/m2 kuivaa maalikalvoa kohti laskettuna neutraalin rutiilin, 9 g/m2 kuivaa maalikalvoa kohti laskettuna synteettisen rutiilin ja 18 g/m2 kuivaa maalikalvoa kohti laskettuna kuonan osalta (peittokyky 98 %). Arviointi ja todentaminen: Hakijan on joko annettava vakuutus siitä, ettei titaanidioksidia ole käytetty, tai toimitettava todentamista tukevat asiakirjat, joissa ilmoitetaan päästöjen taso kunkin muuttujan osalta, tuotteen titaanidioksidipitoisuus ja maalin riittoisuus (arviointiperusteen 6a vaatimusten mukaisesti), sekä esitettävä yksityiskohtaiset laskelmat, joista käy ilmi tämän arviointiperusteen noudattaminen.

2. Haihtuvat orgaaniset yhdisteet

Haihtuvien orgaanisten yhdisteiden pitoisuus saa olla enintään:

— seinämaalit (standardin EN 13300 mukaisesti): 30 g/l (vettä lukuun ottamatta),

— muut maalit, joiden riittoisuus on vähintään 15 m2/l 98 %:n peittokyvyllä: 250 g/l (vettä lukuun ottamatta),

— kaikki muut tuotteet (mukaan luettuina maalit, jotka eivät ole seinämaaleja ja joiden riittoisuus on alle 15 m2/l, lakat, petsit, lattiapinnoitteet ja -maalit sekä näihin liittyvät tuotteet): 180 g/l (vettä lukuun ottamatta).

Haihtuvalla orgaanisella yhdisteellä tarkoitetaan orgaanista yhdistettä, jonka kiehumispiste (tai kiehumisen alkamispiste) normaali-ilmanpaineessa on enintään 250 °C.

Arviointi ja todentaminen: Hakijan on annettava vakuutus tämän arviointiperusteen noudattamisesta. Hakijan on ilmoitettava haihtuvien orgaanisten yhdisteiden pitoisuus kaikkien tuotteiden osalta. Tarvittaessa on ilmoitettava maalin riittoisuus (arviointiperusteen 6a vaatimusten mukaisesti mitattuna).

3. Haihtuvat aromaattiset hiilivedyt

Haihtuvien aromaattisten hiilivetyjen pitoisuus saa olla enintään:

— seinämaalit (standardin EN 13300 mukaisesti): 0,15 % tuotteesta (m/m),

— kaikki muut tuotteet (mukaan luettuina kaikki muut maalit, lakat, petsit, lattiapinnoitteet ja -maalit sekä näihin liittyvät tuotteet): 0,4 % tuotteesta (m/m).

Haihtuvalla aromaattisella hiilivedyllä tarkoitetaan hiilivetyä, jonka kiehumispiste normaali-ilmanpaineessa on enintään 250 °C ja jonka molekyylirakenteessa on ainakin yksi aromaattinen yksikkö.

Arviointi ja todentaminen: Hakijan on annettava vakuutus tämän arviointiperusteen noudattamisesta. Hakijan on ilmoitettava haihtuvien aromaattisten hiilivetyjen pitoisuus kaikkien tuotteiden osalta.

4. Raskasmetallit

Tuotteen valmistusaineena (aineena tai jonkin käytetyn valmisteen osana) ei saa käyttää seuraavia raskasmetalleja tai niiden yhdisteitä: kadmium, lyijy, kromi VI, elohopea ja arseeni.

On hyväksyttävää, että valmistusaineet voivat sisältää raaka-aineissa olevista epäpuhtauksista peräisin olevia jäämiä näistä metalleista.

Arviointi ja todentaminen: Hakijan on annettava vakuutus tämän arviointiperusteen noudattamisesta.

5. Vaaralliset aineet

a) Tuote: Tuote ei saa olla luokiteltu direktiivin 1999/45/EY mukaisesti erittäin myrkylliseksi, myrkylliseksi, ympäristölle vaaralliseksi, syöpää aiheuttavaksi, lisääntymiselle vaaralliseksi tai perimää vaurioittavaksi. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava luettelo valmistusaineista sekä niihin liittyvät asiakirjat (kuten käyttöturvallisuustiedotteet).

b) Valmistusaineet (erittäin myrkylliset, myrkylliset, syöpää aiheuttavat, perimää vaurioittavat tai lisääntymiselle vaaralliset): Tuotteessa ei saa käyttää valmistusaineita (aineita tai valmisteita), joihin on liitetty tai joihin voidaan hakemusajankohtana liittää jokin seuraavista vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetussa neuvoston direktiivissä 67/548/ETY ja sen myöhemmissä muutoksissa tai vaarallisten valmisteiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 31 päivänä toukokuuta 1999 annetussa Euroopan parlamentin ja neuvoston direktiivissä 1999/45/EY ( 4 ) ja sen myöhemmissä muutoksissa määritellyistä vaarallisuutta osoittavista lausekkeista (tai jokin niiden yhdistelmä): R23 (myrkyllistä hengitettynä), R24 (myrkyllistä joutuessaan iholle), R25 (myrkyllistä nieltynä), R26 (erittäin myrkyllistä hengitettynä), R27 (erittäin myrkyllistä joutuessaan iholle), R28 (erittäin myrkyllistä nieltynä), R39 (erittäin vakavien pysyvien vaurioiden vaara), R45 (aiheuttaa syöpäsairauden vaaraa), R46 (saattaa aiheuttaa periytyviä perimävaurioita), R48 (pitkäaikainen altistus voi aiheuttaa vakavaa haittaa terveydelle), R60 (voi heikentää hedelmällisyyttä), R61 (vaarallista sikiöille). Tuotteessa säilöntäaineina käytettäviä tehoaineita, joihin on liitetty jokin vaarallisuutta osoittavista lausekkeista R23, R24, R25, R26, R27, R28, R39 tai R48 (tai jokin niiden yhdistelmä) saa kuitenkin käyttää, jos niitä on enintään 0,1 % (m/m) maalin kokonaiskoostumuksesta. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava luettelo valmistusaineista sekä niihin liittyvät asiakirjat (kuten käyttöturvallisuustiedotteet).

c) Valmistusaineet (ympäristölle vaaralliset): Tuote saa sisältää enintään 2,5 painoprosenttia valmistusainetta (ainetta tai valmistetta), johon on liitetty tai johon voidaan hakemusajankohtana liittää jokin seuraavista direktiivissä 67/548/ETY tai direktiivissä 1999/45/EY määritellyistä vaarallisuutta osoittavista lausekkeista (tai jokin niiden yhdistelmä): R50 (erittäin myrkyllistä vesieliöille), R51 (myrkyllistä vesieliöille), R52 (haitallista vesieliöille), R53 (voi aiheuttaa pitkäaikaisia haittavaikutuksia vesiympäristössä). Valmistusaineita, joihin on liitetty tai joihin voidaan hakemusajankohtana liittää jokin näistä vaarallisuutta osoittavista lausekkeista (tai jokin niiden yhdistelmä), saa yhteensä olla enintään 5 prosenttia tuotteen painosta. Tätä vaatimusta ei sovelleta ammoniakkiin, alkyyliammoniumiin ja alkyyliamiiniin. Tämä vaatimus ei vaikuta velvoitteeseen täyttää edellä arviointiperusteessa 5a esitetty vaatimus. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava luettelo valmistusaineista sekä niihin liittyvät asiakirjat (kuten käyttöturvallisuustiedotteet).

d) Alkyylifenolietoksylaatit (APEO): Alkyylifenolietoksylaatteja ei saa käyttää. Arviointi ja todentaminen: Hakijan on annettava vakuutus tämän arviointiperusteen noudattamisesta.

e) Glykolieetterit: Dietyleeniglykolimetyylieetteriä (DEGME, CAS 111-77-3) ei saa käyttää. Arviointi ja todentaminen: Hakijan on annettava vakuutus tämän arviointiperusteen noudattamisesta.

f) Isotiatsolinoni-yhdisteet: Tuotteessa olevien isotiatsolinoni-yhdisteiden pitoisuus saa olla enintään 500 ppm. 5-kloori-2-metyyli-2H-isotiatsol-3-onin (EC N:o 247-500-7) ja 2-metyyli-2H-isotiatsol-3-onin (EC N:o 220-239-6) sekoituksen (3:1) pitoisuus saa olla enintään 15 ppm. Arviointi ja todentaminen: Hakijan on annettava vakuutus tämän arviointiperusteen noudattamisesta ja ilmoitettava käytetyt määrät (jos aineita on käytetty).

g) Formaldehydit: Tuotteessa saa olla vapaata formaldehydiä enintään 10 mg/kg. Formaldehydin luovuttajia voidaan lisätä ainoastaan sellaisina määrinä, että tästä seuraava vapaan formaldehydin kokonaismäärä tuotteessa on enintään 10 mg/kg. Arviointi ja todentaminen: Hakijan on annettava vakuutus tämän arviointiperusteen noudattamisesta ja ilmoitettava tuotteessa olevat määrät (jos sellaisia on), jotka on mitattu Merckoquant-menetelmällä (katso esim. RAL-UZ 102, liite 2). Vaihtoehtoisesti formaldehydipitoisuus voidaan mitata VdL-RL 03 -menetelmällä (VdL Guideline 03) ”In-can concentration of formaldehyde determined by the acetyl-acetone method”, missä tapauksessa mitattu pitoisuus saa olla enintään 100 ppm. Muita vastaavia testejä voidaan käyttää.

6. Käyttökelpoisuus

a) Riittoisuus: Maalien riittoisuuden (98 %:n peittokyvyllä) on oltava vähintään 8 m2 tuotelitraa kohti. Paksujen sisustusmaalien (maalien, jotka on erityisesti suunniteltu antamaan kolmiulotteinen koristevaikutelma ja joita tämän vuoksi käytetään erittäin paksuina kerroksina) riittoisuuden on vaihtoehtoisesti oltava 2 m2 tuotekiloa kohti. Tätä vaatimusta ei sovelleta lakkoihin, petseihin, lattiapinnoitteisiin ja -maaleihin, välimaaleihin eikä tarttumista edistäviin pohjamaaleihin. Arviointi ja todentaminen: Hakijan ja/tai tämän tavarantoimittajien on esitettävä testausseloste ja testauksessa on käytettävä seuraavia menetelmiä: ISO 6504/1 (Maalit ja lakat. Peittokyvyn määrittäminen. Osa 1: Kubelka-Munk-menetelmä valkoisia ja vaaleita maaleja varten) tai 6504/3 (Osa 3: Vaaleiden maalien opasiteetin määrittäminen määrätyllä leviämiskyvyllä), tai (niiden maalien osalta, jotka on erityisesti suunniteltu antamaan kolmiulotteinen koristevaikutelma ja joita käytetään erittäin paksuina kerroksina) NF T 30 073 -menetelmä (tai vastaava).

b) Pesunkestävyys: Seinämaalien (standardin EN 13300 mukaisesti), joiden väitetään (joko itse tuotteessa tai sen markkinoinnin yhteydessä) olevan pestävissä tai puhdistettavissa, standardin EN 13300 tai EN ISO 11998 mukaisesti mitatun pesunkestävyyden on oltava luokkaa 3 tai sitä parempi (enintään 70 mikronia 200 syklin jälkeen). Jos tällaisten maalien väitetään olevan pestävissä harjalla, niiden pesunkestävyyden on oltava luokkaa 2 tai sitä parempi (enintään 20 mikronia 200 syklin jälkeen). Lattiapinnoitteiden ja -maalien pesunkestävyyden on oltava luokkaa 1 (enintään 5 mikronia 200 syklin jälkeen). Arviointi ja todentaminen: Hakijan ja/tai tämän tavarantoimittajien on esitettävä EN 13300 -standardin mukainen testausseloste ja testauksessa on käytettävä seuraavaa menetelmää: EN ISO 11998 (puhdistettavuus- ja pesunkestotesti).

c) Vedenkestävyys: Lakoilla, lattiapinnoitteilla ja lattiamaaleilla on oltava sellainen EN ISO 2812-1 -standardin menetelmän 2 mukaisesti määritetty vedenkestävyys, että kiilto tai väri ei muutu 24 tunnin altistuksen ja 16 tunnin palautumisen jälkeen. Arviointi ja todentaminen: Hakijan ja/tai tämän tavarantoimittajien on esitettävä testausseloste ja testauksessa on käytettävä ISO 2812/1 -standardin menetelmää 2 (Maalit ja lakat. Nesteenkestävyyden määrittäminen. Osa 1: Yleiset menetelmät).

d) Tarttuvuus: Lattiapinnoitteiden, lattiamaalien ja välimaalien on saatava EN 2409 -tarttuvuustestissä vähintään tulos 2. Arviointi ja todentaminen: Hakijan ja/tai tämän tavarantoimittajien on esitettävä testausseloste ja testauksessa on käytettävä menetelmää EN ISO 2409.

e) Kuluminen: Lattiapinnoitteiden ja -maalien pesunkestävyyden on oltava luokkaa 1 (enintään 5 mikronia 200 syklin jälkeen). Arviointi ja todentaminen: Hakijan ja/tai tämän tavarantoimittajien on esitettävä testausseloste, jossa osoitetaan tämän arviointiperusteen noudattaminen, ja testauksessa on käytettävä EN 13300 -standardissa mainittua menetelmää (EN ISO 7784).

7. Kuluttajille annettavat tiedot

Pakkauksessa on oltava tai sen mukana on toimitettava seuraavat tiedot:

— Tuotteen käyttötarkoitus sekä se, millaiselle alustalle ja millaisissa olosuhteissa tuotetta on tarkoitus käyttää. Tähän sisältyy muun muassa neuvoja valmistelutöistä, kuten alustan oikeasta esikäsittelystä, ulkokäytöstä (tarpeen mukaan) tai lämpötilasta.

— Suosituksia työvälineiden puhdistamisesta ja jätteistä huolehtimisesta (vesistöjen pilaantumisen vähentämiseksi). Nämä suositukset on laadittava kyseessä olevan tuotetyypin ja käyttötarkoituksen mukaan, ja niissä voidaan tarvittaessa käyttää kuvakkeita.

— Suosituksia tuotteen säilytysolosuhteissa pakkauksen avaamisen jälkeen (kiinteän jätteen vähentämiseksi), tarvittaessa myös turvallisuusohjeet.

— Suosituksia maalaajan ennaltaehkäisevistä suojatoimenpiteistä, etenkin työskentelystä suljetuissa tiloissa tai luokan 2 maalien ja korkean kuiva-ainepitoisuuden omaavien maalien käytöstä.

Pakkauksessa on oltava tai sen mukana on toimitettava seuraavat tiedot (tai vastaava teksti):

”Lisätietoja siitä, miksi tälle tuotteelle on myönnetty kukkatunnus, saa Internet-sivulta http://europa.eu.int/ecolabel.”

Arviointi ja todentaminen: Hakijan on toimitettava mallikappale pakkauksesta sekä vastaava vakuutus tämän arviointiperusteen noudattamisesta.

8. Ympäristömerkissä olevat tiedot

Ympäristömerkin kentässä 2 on oltava seuraava teksti:

”hyvä kestävyys sisäkäytössä

vaarallisten aineiden käyttöä rajoitettu

alhainen liuotepitoisuus”.

Arviointi ja todentaminen: Hakijan on toimitettava mallikappale pakkauksesta merkintöineen sekä vakuutus tämän arviointiperusteen noudattamisesta.